Република Конго (Леополдвил)

**Република Конго**,  *République du Congo* — держава, взникла по зысканю независимости од Белгии в року 1960 на мѣстѣ бывшой колонии Белгийске Конго. 

## Иншы назвы
Назва державы была од 1. августа 1964 змѣнена на «Демократична Република Конго», обы ся могла розознати од сосѣдной Републикы Конго зоз главным городом Браззавил, в минулости Французскым Конгом. Доба меджи роками 1960 и 1965 споминать ся еще яко *Перва конжска република*. А так нынѣшна, од року 1997 конштитуована Демократична република Конго, е Третя конжска република.

## История

;Сепаратизм:По зысканю независимости од Белгии, белгийске колониалне войско *Форс пюблик* было переименоване на Конжску народну армию,   *Armée nationale congolaise*. Уже в наступных днях, 5. юла 1960 во войсковой еднотцѣ недалеко од Леополдвила зачав ся бунт, и нараз на то зареаговала Белгия интервенциев своих высадкарьох под претекстом обороны белгийскых горожанох в републицѣ Конго. Тото быв импулз, котрый зачав понад четыри рокы тырваючу домову войну, называну *«Конжска криза»*. 11. юла 1960 найбогатша провинция Катанга под лидерством Моиза Чомбе выголосила свою независимость. Президент Жозеф Касавубу и премьер-министр Патрис Лумумба покликали и достали од ОЗН миротворный контингент, але тото лем звышило незгоду меджи нима: еден задоволив ся роздѣлѣньом сторон конфликта, другый домогав ся, жебы интервенчне заграничне войско силов вернуло сепаратистичну Катангу под владу Леополдвила. Лумумба, доставши категоричный одпор од  Касавубу и западных партнерох, попросив и достав военску помочь од СССР. З тым ся *«Конжска криза»* стала меджинародным конфликтом. 
;Криза влады и первый путч:Лумумба, уже широко познатый меджи лидерами африканскых держав, плановав на август скликати их до Леополдвила, жебы формовати сполочны антикризовы силы. На то 5. септембра 1960 президент Касавубу збавив го поста премьер-министра. Лумумба,  за котрым была векшина парламента, нараз тото опротестовав. На кризу влады зареговали регионы; 7. септембра 1960 *Восточна провинция* зоз главным городом *Стенливил*, котра стояла за Лумумбом, выголосила себе *Людовов републиков Конго*, подобно выступив диамантодобываючый регион Южный Касаи, и держава подлила ся на 4 фрагменты. 14. септембра 1960 полковник Жозеф Мобуту, министер обороны забрав владу в свои рукы и выголосив, же буде дочасный «невтралный» военный уряд.
;Далша криза и другый путч:Уже в октобрѣ 1960 Мобуту вернув владу в рукы президента Касавубу. В новембрѣ 1960 одстраненый од влады Лумумба ладив ся перейти из Леополдвила, де быв под захранов войск ОЗН до Восточной провинции, де мав абсолутну подтримку влады. В дорозѣ 2. децембра 1960 быв влапленый людми Касавубу и 17. януара 1961 переданый сепаратистичной Катанзѣ в рукы своих противникох, де быв мученый и забитый. Сепаратизм Восточной провинции, збавленой свого идейного лидера быв придушеный войском в року 1961, а в Катанзѣ в року 1963, а лидер сепаратистох Катангы Моиз Чомбе в року 1964 достав пост премьер-министра централной влады в Леополдвилу намѣсто кары, што давать довод думати, же свою «роботу» робив на бештелунок и належно, за што достав належну награду.  24. новембра 1965 Мобуту еще раз забрав владу до своих рук, одстранивши и президента Касавубу, и премьер-министра Моиза Чомбе, тот раз на 32 рокы. 

## Жерела и одказы
* **Кудрицкий А.В.**: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  
* 
* 

## Референции

Катеґорія:Бывшы штаты